مَرقُس 14
14-نجی باب
عیسانی اُلدورمِک بارادا دیلبیرلِشیک
مَتّیٰ 26:1-5؛ لوقا 22:1-2؛ یوحنا 11:45-53
1پِسَح و پِتیر بایرامینا ایکی گون قالیپدی. یُلباشچی کاهینلار، دین عُلَمالار عیسانی حیله بیلِن توتوپ، اُلدورمِگینگ یُلونی آغتاریاردیلار. 2یُنه وِلین بیری-بیرلِرینه: «بایرام گونلِرینده دَل، خالق قالماغال تورزایماسین» دیییشیَردیلِر.
بیر آیال عیسانینگ باشینا یاغ قوییار
مَتّیٰ 26:6-13؛ یوحنا 12:1-8
3عیسی بِیتعَنیادا جُزامی شمعونینگ اُیونده ساچاق باشیندا اُتیرقا، بیر آیال آغزی مُهورلِنِن مِرمِر قاپدا باهالی ساپ-آراسّا سُنبُل یاغینی آلیپ گِلدی. آیال سویشَهنینگ آغزینداقی مُهری دُودی-ده، یاغی اُنونگ دِپهسیندِن قویدی. 4کَبیرلِری قاهارلانیپ، بیری-بیرلِرینه: «نَمه اوچین بو یاغ بِیله حایپ اِدیلدی؟ 5مونی بیر ییلّیق قازانچ پولوندان هِم قیمّاتلی ساتیپ، قاریپلارا پایلاپ بُلاردی آخیری» دییشیپ، آیالا کَییندیلِر. 6اِمّا عیسی اُلارا: «آیالا دِگمَنگ، نَمه اوچین اُنی اینجیدیارسینگیز؟ اُل مِنینگ اوچین عجاییپ ایش اِتدی. 7چونکی قاریپلار هِمیشه سیزینگ یانینگیزدا، اُلارا ایسلَن واقتینگیز یاغشیلیق اِدیپ بیلِرسینگیز، اِمّا مِن هِمیشه یانینگیزدا بُلمارین. 8بو آیال اِلینده بارینی اِتدی، اُل بِدِنیمه عاطیر قویوپ، مِنی جایلاماغا اُووندِن تاییارلادی. 9سیزه دُغروسینی آیدیارین، خوش خابار دونیَهنینگ نیرِسینده آیدیلسا، بو آیالینگ اِدِنی-ده شُل یِرده یادلانار» دییدی.
یهودانینگ خایینلیغی
مَتّیٰ 26:14-16؛ لوقا 22:3-6
10اُنسُنگ اُن ایکیلِرینگ بیری بُلان یهودا اِسخریوطی عیسی خایینلیق اِتمِک اوچین یُلباشچی کاهینلارینگ یانینا گیتدی. 11اُلار مونی اِشیدیپ بِگِندیلِر، اُنگا پول بِرمَگه سُز بِردیلِر. اُل عیسانی اُلارا تابشیرماق اوچین، قاوی فورصاتینگ ایزیندا گِزدی.
پِسَح بایرامی
مَتّیٰ 26:17-30؛ لوقا 22:7-23؛ یوحنا 13:21-30؛ 1 قُرِنتُسلیلار 11:23-25
12پِسَح قربانی اِدیلیَن گونی، یَعنی پِتیر بایرامینینگ اَوَّلکی گونی شَگیرتلِری عیسادان: «پِسَح شامینی اییمِگینگ اوچین، نیرَه باریپ تاییارلیق گُرمِگیمیزی ایسلِیَرسینگ؟» دیییپ سُرادیلار. 13عیسی شَگیرتلِرینینگ ایکیسینی یُلّاپ، اُلارا: «شَهره بارینگ، کویزه بیلِن سو آلیپ باریان بیر آداما ساتاشارسینگیز، شُنونگ ایزینا دوشوپ گیدینگ. 14اُل نیرَه باریپ گیرسه، شُل اُیونگ اِیهسینه: ”شَگیرتلِریم بیلِن پِسَح شامینی اییِر یالی، میهمان اُتاقی نیرِده دیییپ اُستاد سُرایار“ دییینگ. 15اُل هِم یُقارقی مِرتِبِدَه دوشِلیپ، تاییار گینگ بیر اُتاقی گُرکِزِر. شُل یِرده تاییارلیق گُرونگ» دییدی. 16شَگیرتلِر یُلا دوشوپ، شَهره گِلدیلِر. هِمّه زادی عیسانینگ آیدیشی یالی تاپیپ گُردولِر و پِسَح شامینی تاییارلادیلار.
17آغشام عیسی اُن ایکی شَگیرتلِر بیلِن بیله گِلدی. 18ساچاق باشیندا شام ایییپ اُتیرقالار، اُل: «سیزه دُغروسینی آیدیارین، مِنینگ بیلِن شام ایییپ اُتوران بیرینگیز، مانگا خایینلیق اِدِر» دییدی. 19اُلار هِم قینانیپ، ایزلی-ایزینا اُندان: «مِن شُل دَلمی؟» دیییپ سُراماغا باشلادیلار. 20عیسی اُلارا: «اُل اُن ایکیلِردِن بیری، مِنینگ بیلِن بیله اُقارا چُرِک باتیریپ اُتورانینگ بیری. 21هاووا، اینسان اُغلی اُزی حاقدا یازیلیشی یالی جان بِرِر، اِمّا اینسان اُغلونا خایینلیق اِدِنینگ حالینا وای! اُل آدام اِنهدِن دُغمادیق بُلسا، اُنونگ اوچین خاص قاوی بُلاردی» دییدی.
22شام ایییپ اُتیرقالار، عیسی چُرِک آلیپ، شوکور اِتدی و اُنی بُلوپ شَگیرتلِرینه بِردی-ده: «آلینگ، بو مِنینگ بِدِنیمدیر» دییدی. 23اُنسُنگ بیر کَسه شِراپ آلیپ، شوکور اِدِنیندِن سُنگ، اُلارا بِردی، هِمّهسی اُندان ایچدی. 24سُنگرا عیسی اُلارا: «بو مِنینگ کَن آداملار اوچین دُکولیَن تَزه عَهد قانیمدیر. 25سیزه دُغروسینی آیدیارین، خودایینگ پاتیشاهلیغیندا تَزهسینی ایچجِک گونومه چِنلی اوزوم شِرابینی قایتادان ایچمِرین» دییدی.
26اُلار خودایا اُوگی آیدیمی آیدانلاریندان سُنگ، زِیتون داغینا چیقدیلار.
عیسی پِطرُسینگ اینکَر اِتجِکدیگینی آیدیار
27- عیسی شَگیرتلِرینه: «سیزینگ هِمَّنگیز مِندِن اِل چِکِرسینگیز، سِبَبی ”چُپانی اورارین، قُیونلار پیتراپ گیدِر“ دیییپ یازیلاندیر. 28اِمّا مِن دیرِلِنیمدِن سُنگ، سیزدِن اُنگ جلیلَه بارارین» دییدی. 29پِطرُس اُنگا: «هِمّهلِر سِنی تِرک اِتسه-ده، مِن بِیله اِتمِرین» دییدی. 30عیسی اُنگا: «سانگا دُغروسینی آیدیارین: شو گون گیجه خُرُز ایکی گِزِک قیغیریانچا، سِن مِنی تانییاندیغینگی اوچ گِزِک اینکَر اِدِرسینگ» دییدی. 31اِمّا پِطرُس جانچِکیپ: «مِن سِنینگ بیلِن اُلمِلی بُلسام-دا، سِنی آصلا اینکَر اِتمِرین» دییدی. شَگیرتلِرینگ هِمّهسی-ده شِیله دییدیلِر.
جِتسیمانی باغیندا
مَتّیٰ 26:36-46؛ لوقا 22:39-46
32اُلار جِتسیمانی دییِن بیر یِره گِلدیلِر. عیسی شَگیرتلِرینه: «سیز شو یِرده قاراشینگ، مِن گیدیپ، خودایا دُغا-دیلِگ اِتجِک» دییدی. 33عیسی پِطرُسی، یعقوبی و یوحنانی اُزی بیلِن اَکیتدی. عیسی آغیر دِرت چِکیپ، قایغیلانماغا باشلادی. 34اُلارا: «مِنینگ جانیم اُلِر یالی غاملی، سیز بو یِرده قالینگ-دا، اُیا بُلونگ» دییدی. 35عیسی بیرآز اُوه یُریدی-ده، یِره یوزین دوشوپ: «مومکین بُلسا، شو قینانچ واقت مِندِن داشلاشسین» دیییپ دُغا-دیلِگ اِتدی. 36اُل: «آبّا+ ، آتام، سِن هِمّه زادی باشاریارسینگ. بو عاذاپ کَسهسینی مِندِن داشلاشدیر، یُنه مِنینگ خاییشیم دَل، سِنینگ ایسلِگینگ بُلسون» دییدی.
37عیسی شَگیرتلِرینینگ یانینا قایدیپ گِلِنده، اُلار اوقلاپ یاتیردیلار. عیسی پِطرُسا: «اوقلاپ یاتیرسینگمی؟ بیر ساغات-دا اُیا بُلوپ بیلمِدینگمی؟ 38اُیا بُلونگ، ایمتِحاندا دوشمِز یالی، دُغا اِدینگ. روح ماییلدیر، اِمّا بِدِن ناتوواندیر» دییدی.
39عیسی یِنه گیدیپ، شُل اُوالقی سُزلِری آیدیپ دُغا اِتدی. 40ایزینا قایدیپ گِلِنده، شَگیرتلِری یِنه اوقلاپ یاتیردیلار، سِبَبی اُلارینگ گُزلِری آغیر اوقیدادی. اُلار اُنگا نَمه دییجِکلِرینی بیلمِدیلِر. 41عیسی اوچونجی گِزِک گِلیپ، اُلارا: «سیز هِنیزِم اوقلاپ یاتیرسینگیزمی؟ دینجینگیزی آلیارسینگیزمی؟ بُلدی، واقت گِلدی، اینسان اُغلی گونَهکَرلِرینگ اِلینه بِریلیَر. 42تورونگ، گیدِلینگ، اینه، مانگا خایینلیق اِدِن قُلایلادی» دییدی.
عیسی توتولیار
مَتّیٰ 26:47-56؛ لوقا 22:47-53؛ یوحنا 18:3-12
43عیسی هِنیز کِپلَپ دورقا، اُن ایکی شَگیرتلِرینگ بیری بُلان یهودا گُرنوپ باشلادی. اُنونگ یانیندا یُلباشچی کاهینلار، دین عُلَمالار و یاشولیلار طارافیندان ایبِریلِن قیلیچلی، تایاقلی بیر جِماغات باردی. 44عیسی خایینلیق اِدِن یهودا اُلارا: «مِن کیمی اُغشاسام، عیسی شُلدور. اُنی توتونگ-دا، قُریپ آلیپ گیدینگ» دیییپ کِپلِشیپدی. 45اُل گِلیپ-گِلمَگَه عیسانینگ یانینا باردی-دا: «اُستاد!» دیییپ، اُنی اُغشادی. 46اُنسُنگ آداملار عیسانی توتوپ، باسدیلار. 47عیسانینگ یانیندا دورانلارینگ بیری قیلیجینی چِکیپ، باش کاهینینگ خیدماتکَرینی اوروپ، اُنونگ قولاغینی کِسدی. 48عیسی اُلارا: «نَمه اوچین بیر یُل کِسِنینگ قارشیسینا چیقیان یالی، مِنی توتماق اوچین قیلیچلی هِم تایاقلی گِلیپسینگیز؟ 49هِر گون عیباداتخانادا آرانگیزدا بُلوپ، سیزه اُورِدیَردیم، شُندا مِنی توتماندینگیز. یُنه، قُی، مُقادِّس یازغیلار بِرجای بُلسون» دییدی. 50شَگیرتلِرینینگ باری اُنی قُییپ قاچیپ گیتدیلِر.
51-52یالانگاچ بِدِنینی پارچا بیلِن اُرتِن بیر یاش ییگیت عیسانینگ ایزینا دوشوپ باریاردی. سِربازلار اُنی هِم توتدولار، اِمّا اُل پارچاسینی زینگیپ، یالانگاچ حالدا اُلاردان قاچیپ گیتدی.
عیسی مِجلِسینگ اُوونده
مَتّیٰ 26:57-68؛ لوقا 22:54-55، 63-71؛ یوحنا 18:13-14، 19-24
53عیسانی باش کاهینینگ یانینا گِتیردیلِر. هِمّه یُلباشچی کاهینلار، یاشولیلار و دین عُلَمالار اُل یِره ییغنانیپدیلار. 54پِطرُس باش کاهینینگ حایاطینا چِنلی قارانگقیلیق بیلِن عیسانینگ ایزینا دوشوپ گیتدی. اُل هِم ساقچیلار بیلِن بیله حایاطدا اُدا چُیونیپ اُتیردی.
55یُلباشچی کاهینلار و هِمّه مِجلِس عیسی اُلوم جِزاسینی بِرمِک اوچین، اُنگا قارشی یالان دِلیلِّر آغتاردیلار، یُنه تاپیپ بیلمِدیلِر. 56کَن آداملار اُنگا قارشی یالان شاهاتلیق بِرسِلِر-ده، اُلارینگ شاهاتلیغی بیر چیقمادی. 57اُنسُنگ کَبیرلِری توروپ، اُنگا قارشی یالان شاهاتلیق بِریپ: 58«بیز اُنونگ: ”مِن اینسان اِلی بیلِن سالنان شو عیباداتخانانی ییقیپ، اوچ گونونگ ایچینده اِل بیلِن سالینمادیق باشغا بیر عیباداتخانا سالارین“ دییِنینی اِشیتدیک» دییدیلِر. 59اِمّا اُلارینگ شاهاتلیقلاری بیر چیقمادی.
60سُنگرا باش کاهین مِجلِسینگ اُرتاسیندا یِریندِن توروپ، عیسادان: «سِنده هیچ هیلی جُغاپ یُقمی؟ بو آداملارینگ سِنینگ قارشینگا بِریَن شاهاتلیغی نَمه؟» دیییپ سُرادی. 61عیسی کِپلِمِدی، هیچ بیر جُغاپ بِرمِدی. باش کاهین یِنه اُندان: «بِییک خودایینگ اُغلی — مسیح سِنمی؟» دیییپ سُرادی. 62عیسی: «مِندیرین! سیز اینسان اُغلونینگ قودراتلیگویچلینینگ ساغیندا اُتورانینی و آسمانینگ بولوتلاریندا گِلیَنینی گُرِرسینگیز» دییدی. 63باش کاهین شُندا یاقاسینی ییرتیپ: «بیزه موندان باشغا شاهاتلیق نَمَه گِرِک؟ 64اُنونگ خودایا دیل یِتیرِنینی اُزونگیز اِشیتدینگیز آخیرین. نَمه قارارا گِلیَرسینگیز؟» دیییپ سُرادی. اُلارینگ باری عیسانی اُلوم جِزاسینا لاییق دیییپ مَحکوم اِتدیلِر. 65کَبیرلِری اُنونگ اوستونه تویکوریپ باشلادیلار، گُزلِرینی دانگیپ، اُنی یومروقلاپ: «وِلیلیک اِت!» دیییشیَردیلِر. ساقچیلار-دا اُنی آرالارینا آلیپ اوردولار.
پِطرُس عیسانی اینکَر اِدیَر
مَتّیٰ 26:69-75؛ لوقا 22:56-62؛ یوحنا 18:15-18، 25-27
66پِطرُس حایاطینگ آشاق طارافیندا دورقا، باش کاهینینگ کِنیزلِریندِن بیری گِلدی. 67اُل چُیونیپ اُتوران پِطرُسی گُرِنده، اُنگا دیقّاتلی: «سِن هِم شُل ناصِرهلی عیسی بیلِندینگ» دییدی. 68اِمّا پِطرُس مونی اینکَر اِدیپ: «مِن سِنینگ نَمه حاقدا کِپلِیَنینگی بیلمِیَریم، دوشونمِیَریم» دییدی-ده، حایاطینگ داشینا چیقدی. شُل واقت هِم خُرُز قیغیردی. 69کِنیز پِطرُسی گُرِنده، یانینداقیلارا: «بو آدام شُلارینگ بیری» دیییپ، یِنه-ده آیتدی. 70اِمّا پِطرُس مونی یِنه-ده اینکَر اِتدی. آز سالیمدان اُل یِرده دورانلار پِطرُسا یِنه-ده: «دُغرودان-دا، سِن هِم شُلارینگ بیری، سِبَبی دیلینگدِن بِلّی سِن جلیلهلی سِن» دییدیلِر. 71اِمّا اُل قاسام ایچیپ: «خودای اورسون! سیزینگ آیدیان بو آدامینگیزی مِن تانیمییارین» دییدی. 72اِدیل شُل واقت خُرُز ایکینجی گِزِک قیغیردی. پِطرُس عیسانینگ: «خُرُز ایکی گِزِک قیغیریانچا، سِن مِنی اوچ گِزِک اینکَر اِدِرسینگ» دییِن سُزلِرینی یادلاپ، مُنگّوریپ آغلادی.
knc_Arab kas_Arab azb_Arab urd_Arab azb_Arab azb_Arab urd_Arab azb_Arab azb_Arab knc_Arab azb_Arab pes_Arab urd_Arab azb_Arab azb_Arab azb_Arab azb_Arab azb_Arab azb_Arab ckb_Arab knc_Arab azb_Arab azb_Arab azb_Arab azb_Arab urd_Arab azb_Arab azb_Arab pes_Arab urd_Arab azb_Arab azb_Arab azb_Arab pes_Arab urd_Arab azb_Arab